Document ID: 32001R0274

Komission asetus (EY) N:o 274/2001,
annettu 9 päivänä helmikuuta 2001,
Azorien ja Madeiran lampaan- ja vuohenlihan erityishankintajärjestelmän soveltamista koskevista yksityiskohtaisista säännöistä vuonna 2001
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(1), sellaisena kuin se on viimeksi muutettuna asetuksella (EY) N:o 2826/2000(2), ja erityisesti sen 10 artiklan,
sekä katsoo seuraavaa:
(1) Asetuksen (ETY) N:o 1600/92 4 artiklan mukaan se yhteisöstä peräisin olevien puhdasrotuisten siitoslampaiden ja -vuohien määrä, joista myönnetään Azorien ja Madeiran tuotantomahdollisuuksien kehittämiseen tarkoitettua tukea, vahvistetaan kunkin vuotuisen soveltamiskauden osalta.
(2) Edellä mainittu tuki muualta yhteisöstä peräisin olevien puhdasrotuisten siitoslampaiden ja -vuohien toimittamiseksi Azoreille ja Madeiralle olisi vahvistettava. Tukea vahvistettaessa on otettava huomioon erityisesti yhteisön markkinoilta tehtävien hankintojen kustannukset sekä Azorien ja Madeiran maantieteellisestä sijainnista johtuvat olosuhteet.
(3) Tiettyjen maataloustuotteiden toimittamiseen Azoreille ja Madeiralle sovellettavat yhteiset yksityiskohtaiset säännöt vahvistetaan komission asetuksessa (ETY) N:o 1696/92(3), sellaisena kuin se on viimeksi muutettuna asetuksella (EY) N:o 2757/98(4). Olisi vahvistettava lampaan- ja vuohenliha-alalla voimassa oleviin kauppatapoihin mukautetut täydentävät yksityiskohtaiset säännöt erityisesti tukitodistusten voimassaoloajan sekä toimijoiden velvoitteiden noudattamisen varmistavan vakuuden osalta.
(4) Hankintajärjestelmän moitteettoman hallinnon varmistamiseksi olisi vahvistettava aikataulu todistushakemusten jättämiselle ja harkinta-aika niiden antamiselle.
(5) Tämä asetus tulee voimaan todistushakemusten jättämiselle säädetyn määräajan päätyttyä tammikuussa 2001. Jotta vältettäisiin Azorien ja Madeiran hankintojen keskeytyminen, olisi poikettava siitä, mitä tämän asetuksen 4 artiklan 1 ja 2 kohdassa säädetään, ja sallittava tämän yhden ja ainoan kuukauden osalta todistushakemusten jättäminen viiden työpäivän ajan tämän asetuksen voimaantulosta sekä vahvistettava todistusten antamisen määräajaksi 10 työpäivää tämän asetuksen voimaantulon jälkeen.
(6) Jotta tuen hallinnointi saataisiin paremmin vastaamaan Azorien ja Madeiran tarpeita, tuet ja niihin oikeuttavat määrät olisi vahvistettava vuosittain kalenterivuoden ajaksi.
(7) Tässä asetuksessa säädetyt toimenpiteet ovat lampaan- ja vuohenlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä vahvistetaan asetuksen (ETY) N:o 1600/92 4 artiklan 1 kohdan c alakohdassa säädetty yhteisöstä peräisin olevien puhdasrotuisten siitoslampaiden ja -vuohien toimittamiseen Azoreille ja Madeiralle myönnettävä tuki ja tukea saavien eläinten lukumäärä vuodeksi 2001.
2 artikla
Asetuksen (ETY) N:o 1600/92 4 artiklan mukaisesti tehtäviin puhdasrotuisten lampaiden ja -vuohien hankintoihin sovelletaan asetusta (ETY) N:o 1696/92 sen 4 artiklan 5 kohtaa lukuun ottamatta.
3 artikla
Portugalin on nimettävä viranomainen, joka
a) antaa asetuksen (ETY) N:o 1696/92 4 artiklan 1 kohdassa säädetyn tukitodistuksen;
b) maksaa tuen kyseisille toimijoille.
4 artikla
1. Todistushakemukset on jätettävä toimivaltaiselle viranomaiselle kunkin kuukauden viiden ensimmäisen työpäivän aikana.
Todistushakemus hyväksytään ainoastaan, jos
a) se ei koske Portugalin ennen hakemuksen jättöajan alkua julkaisemaa käytettävissä olevien eläinten määrää suurempaa määrää;
b) ennen todistushakemusten hakuajan päättymistä toimitetaan todiste siitä, että hakija on antanut vakuuden, jonka suuruus on 40 euroa eläimeltä.
2. Todistukset on annettava viimeistään kunkin kuukauden kymmenentenä työpäivänä.
3. Poiketen siitä, mitä 4 artiklan 1 kohdassa säädetään, todistushakemukset on tammikuussa 2001 jätettävä toimivaltaiselle viranomaiselle viiden työpäivän kuluessa tämän asetuksen voimaantulosta.
4. Poiketen siitä, mitä 4 artiklan 2 kohdassa säädetään, todistukset on tammikuussa 2001 annettava 10 työpäivän kuluessa tämän asetuksen voimaantulosta.
5 artikla
Tukitodistukset ovat voimassa kolme kuukautta niiden antamispäivästä.
6 artikla
Edellä 1 artiklassa säädetty tuki maksetaan tosiasiallisesti toimitetuista määristä.
7 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 31 päivään joulukuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä helmikuuta 2001.

Labels: 3
18
17